medieval-data/medieval-letters huggingface dataset:
CDLXXXIV.  Ad A. [lvidum] episcopum Atrebatensem.--Arguit eum quod Marchianenses monachos vexaverit.   (Anno 1141, Nov.) [MARTENE,  ibid.,  col. 720, ex eodem ms.]
Author: Innocentius II

INNOCENTIUS episcopus, servus servorum Dei, venerabili fratri A. Atrebatensi episcopo S. et A. B.

Miramur et dolemus super injuriis et oppressionibus et damnis et aliis multis gravaminibus, quae monasterio et fratribus Marcianensibus a fraternitate tua illata esse accepimus. Haec namque ordini et religioni tuae sunt valde contraria, et his quae a B. Gregorio de monasteriis et religiosis locis statuta sunt, probantur adversa. Cum enim eorum abbas, sicut asserunt, tuis gravaminibus monasterium ipsum relinquere compulsus sit, et ipsi secundum B. Benedicti Regulam et praedecessorum nostrorum et nostrum etiam privilegium, abbatem videlicet religiosum et honestam personam elegerint, tu, contemptis apostolicae sedis decretis, eos super hoc omnimodis infestasti, et ad majorem tuae malitiae cumulum, contra appellationem ad sedem apostolicam factam, praefatum monasterium a divinis officiis interdicere praesumpsisti. Quae praesumptio quanta severitate puniri debeat, B. Gregorii sententia demonstratur; ait enim: « Nihil prius de eo quod ad sinum sanctae Romanae confugit Ecclesiae, ejusque implorat auxilium, decernatur, quam ab ejusdem Ecclesiae fuerit praeceptum auctoritate, quae vices suas ita aliis impertivit Ecclesiis, ut in partem sint vocatae sollicitudinis et in plenitudinem potestatis. Si tamen a quoquam secus praesumptum fuerit, ab officio cleri submotus, apostolicae auctoritatis reus ab omnibus judicetur. » Et quoniam beati Petri et sanctae Romanae Ecclesiae contemptum inultum praeterire non possumus, per praesentia tibi scripta mandamus atque praecipimus quatenus praefatum monasterium et fratres in pace omnino dimittas, et in nullo eis per te vel per alios impedire praesumas. De contemptu vero sanctae Romanae Ecclesiae et nostro et multis aliis, quae nostris auribus sinistro rumore de persona tua sunt nuntiata, proxima Dominica qua legitur Ego sum pastor bonus, ad nostram praesentiam venias responsurus.

Notes: (quod non arbitramur)
CDLXXXVI.  Privileqium pro ecclesia Frisingensi.   (Anno 1141, Nov. 20.) [  Monumenta Boica,  IX, p. 24.]
Author: Innocentius II

INNOCENTIUS episcopus, servus servorum Dei, venerabili fratri OTTONI Frisingensi episcopo, ejusque successoribus canonice substituendis in perpetuum.

Ex commisso nobis a Deo apostolatus officio fratres nostros episcopos debemus diligere, et Ecclesiis sibi a Deo commissis suam justitiam conservare. Proinde, dilecte a Domino frater Otto episcope, preces tuas rationabiles clementer admittimus, et personam tuam cum commissa tibi a Deo ecclesia sub beati Petri et nostra protectione et praesentis scripti patrocinio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Domino propitio, poterit adipisci, firma tibi tuisque successoribus et illibata permaneant. Sancimus etiam ut in quocunque episcopatu, in fundo Frisingensis ecclesiae monasteria, vel ecclesiae aedificatae sint, assensu et consilio tuo in eis presbyteri statuantur. Jura quoque tuae ecclesiae, quae venerabilis frater noster Conradus Salzeburgensis archiepiscopus recognovit, et scripti sui auctoritate firmavit, tibi et commissae ecclesiae confirmamus. Decernimus ergo ut nulli omnino hominum liceat eamdem ecclesiam temere perturbare, aut decimas, bona et possessiones ipsius auferre, vel ablatas retinere, minuere, vel ab ipsa alienare, seu quibuslibet molestiis fatigare; sed omnia integra conserventur tuis tuorumque successorum usibus profutura. Praeterea, quoniam advocati ad defensionem ecclesiae statuuntur, advocatis ipsius ecclesiae omnino interdicimus, ne aliquid gravamen eidem loco, vel rebus ad ipsum pertinentibus inferre, vel aliquid praeter jus suum ab eis exigere praesumant. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Innocentius Catholicae Ecclesiae episcopus. Ego Gregorius diaconus SS. Sergii et Bacchi. Ego Gerardus presbyter cardinalis tit. S. Crucis in Jerusalem. Datum Laterani per manum Baronis capellani et scriptoris, XII Kal. Decembris, indictione V, Incarnationis Dominicae anno 1144, pontificatus vero domni Innocentii II papae anno XII.
CDLXXXIX.  Sententiam Conradi III, RR., pro monasterio S. Blasii contra episcopum Basileensem latam, confirmat.   (Anno 1141, Dec. 6.) [NEUGART,  Cod. diplom. Alem.,  II, 74.]
Author: Innocentius II

INNOCENTIUS episcopus, servus servorum Dei, dilectis filiis G. abbati et monachis S. Blasii, salutem et apostolicam benedictionem.

Quae pro bono pacis et Ecclesiarum quiete secundum aequitatis et justitiae moderationem contracta sunt, ut nulla possint in posterum refragatione constringi, sedis apostolicae debent munimine roborari et in sua stabilitate firmari. Concordiam itaque, quae de contentione subjectionis et advocatiae monasterii vestri inter vos et Basileensem Ecclesiam per charissimum filium nostrum Conradum, illustrem Romanorum regem, rationabiliter facta est, et hinc cum scriptis et testibus confirmata, sedis apostolicae auctoritate roboramus, ratamque et inconvulsam manere sancimus. Si quis autem hujus nostrae confirmationis paginam sciens, contra eam temere venire tentaverit, secundo tertiove commonitus, si non reatum suum congrua satisfactione correxerit, indignationem omnipotentis Dei, et beatorum Petri et Pauli apostolorum ejus incurrat. Datum Laterani VIII Idus Decemb.
CDXC.  Ad Gregorium Bergomatem episcopum.   (Anno 1141, Dec. 13.) [UGHELLI,  Italia sacra,  IV, 459.]
Author: Innocentius II

INNOCENTIUS episcopus, servus servorum Dei, venerabili fratri GREGORIO Bergomensi episcopo, ejusque successoribus canonice substituendis in perpetuum.

In eminenti sedis apostolicae specula disponente Domino constituti ex injuncto nobis officio fratres nostros episcopos debemus diligere, et Ecclesiis sibi a Deo commissis suam justitiam conservare. Proinde, dilecte in Domino Fr. G. episcope Bergomensis, Ecclesiae, cujus a Deo tibi cura commissa est, patria sollicitudine providentes, statuimus ut quascunque possessiones, quaecunque bona inpresentiarum juste et canonice possides, aut in futurum largiente Domino rationabilibus modis poteris adipisci, firma tibi tuisque successoribus et illibata permaneant, canonici quoque S. Vincentii, tam praesentes quam futuri, canonicam et debitam obedientiam tibi tuisque successoribus exhibeant, nec occasione privilegii ab apostolica sede percepti eam subtrahant. Si qua igitur ecclesiastica saecularisve persona, etc. Amen.Ego Gerardus presb. card. tit. S. Crucis in Jerusalem Ego Innocentius Catholicae Ecclesiae episcopus ss. Ego Conradus Sabinensis episcopus subsc. Ego Stephanus Praenestinus episcopus subsc. subsc. Ego Guido S. R. E. indignus sacerdos subsc. Ego Suasinus presb. card. tit. S. Stephani subsc. Ego Boetius presb. card. tit. S. Clementis ss. Ego Ivo presb. card. S. Laurentii in Damaso ss. Ego Gregorius tit. Calixti presb. card. subsc. Ego Gratianus presb. card. tit. S. Sabinae subsc. Ego Gregorius diac. card. SS. Sergii et Bacchi ss. Ego Otto diac. card. S. Georgii ad Velum Aureum ss. Ego Guido diac. card. SS. Cosmae et Damiani ss. Ego Hubaldus diac. card. S. Mariae in Via Lata ss. Ego Gerardus diac. card. S. Mariae in Dominica ss. Ego Petrus diac. S. Mariae in Aquiro subsc. Datum Laterani per manum Baronis capellani et scriptoris, Id. Decemb., indict. V, Incarnationis Dominicae anno 1141, pontif. vero D. Innoc. PP. II anno XII.
CDXCI.  Ecclesiae S. Mariae Caesaraugustanae protectionem suscipit et canonicorum bona confirmat.   (Anno 1141, Dec. 15.) [ARRUEGO,  Catedral. episcop. de Zaragoza,  p. 792.]
Author: Innocentius II
Date:  [ f. Georgii]

INNOCENTIUS episcopus, servus servorum Dei, dilectis filiis PETRO priori, et canonicis ecclesiae S. Mariae Caesaraugustanae civitatis, tam praesentibus quam futuris, regulariter substituendis, in perpetuum.

Ad hoc universalis Ecclesiae cura nobis commissa est, ut religiosas diligamus personas, et beneplacentem Deo religionem studeamus modis omnibus propagare; nec enim Deo gratus aliquando impenditur famulatus, nisi ex charitatis radice procedens a puritate religionis fuerit conservatus, hoc nimirum charitatis intuitu, venerabilis fratris nostri Bernardi episcopi vestri precibus inclinati, praefatam Dei genitricis semperque Virginis Mariae ecclesiam in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo canonicus, quemadmodum a praefato fratre nostro, secundum beati Augustini regulam in eadem ecclesia constitutus esse dignoscitur, perpetuis ibidem temporibus inviolabiliter conservetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat praefatam ecclesiam temere perturbare, aut ejus bona vel possessiones auferre, vel ablatas retinere, minuere, seu quibuslibet molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva Caesaraugustani episcopi canonica justitia et reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione emendaverit, a sacratissimo corpore ac sanguine Dei et Domini nostri Redemptoris Jesu Christi, abstineat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus. Ego Gregorius diacon. card. SS. Sergii et Bacchi. Ego Gerardus presbyter cardinalis tituli S. Crucis in Hierusalem. Ego Otto diacon. card. Sancti Gregorii ad Velum Aureum. Ego Guido sanctae Romanae Ecclesiae indignus sacerdos. Ego Guido diacon. cardin. Sanctorum Cosmae et Damiani. Ego Ibo presbyt. cardinal. Sancti Laurentii tit. Damasi. Ego Petrus diaconus cardinalis Sanctae Mariae in Porticu. Datum Laterani per manum Baronis capellani et scriptoris, XVIII Kalendas Jan., indictione V, Incarnationis Dominicae anno 1141, pontificatus vero domni Innocentii papae secundi anno XII.
CDXCII.  Henrico Moraviensi episcopo, paganis de Prussia praedicare cupienti, indulget licentiam crucem ante se ferendi.   (Circa annum 1141, Jan. 31.) [BOCZER,  Cod. diplom. Morav.,  I, p. 212.]
Author: Innocentius II

INNOCENTIUS episcopus, servus servorum Dei, venerabili fratri HENRICO, Moraviensi episcopo, salutem et apostolicam benedictionem.

Non decet episcopum ad pascendum gregem Dominicum constitutum proprias oves jejunas relinquere, et alienis pabula ministrare. Si tamen paganis de Prussia verbum Domini praedicare et eos ad fidem Christi convertere desideras, et fructum Ecclesiae Dei exinde proventum existimas, opus est ut per episcopatum tibi a Deo commissum honestas et discretas personas interim constituas, quae corrigenda corrigant, et quae statuenda fuerint ad honorem Dei stabiliant, atque ovibus tibi a Deo commissis vitae pabula subministrent. Postmodum vero si tantum laborem Ecclesiae Dei utilem cognoveris, tam sanctum opus auxiliante Domino studeas adimplere. Crucem quoque ad memoriam Dominicae passionis et inimicos Christi convertendos in terra illius gentis ferendi ante te fraternitati tuae licentiam indulgemus. Denuntiato etiam illi genti verbo Domini ad populum tibi commissum redire non differas. Datum Laterani II Kalendas Februarii.
CDXCIII.  Henrico Moraviensi episcopo concedit licentiam praedicandi paganis in Prussia; attamen ut populum suum rebellem reformare non negligat.   (Circa annum 1141, April. 1.) [BOCZEK,  Cod. dipl.,  I, p. 213.]
Author: Innocentius II

INNOCENTIUS episcopus, servus servorum Dei, venerabili fratri HENRICO Moraviensi episcopo, salutem et apostolicam benedictionem.

Qui pastoralis officii regimen in Ecclesia Dei obtinent, et ad aliorum regimina proponuntur, sollicita debent consideratione perpendere, quod non tantum de propriis, sed etiam de subditorum suorum excessibus reddituri sunt supremo judici rationem. Quamvis itaque, charissime in Christo frater, populus tibi a Deo, commissus durae cervicis sit, tibique rebellis et inobediens existat, valde nobis tibi expedire videtur, ut pro ipsius adhuc salute et admonitione attentius debeas laborare, et quantum in te est, ad viam rectitudinis revocare. Scriptum namque est: Clama, ne cesses, sicut tuba exalta vocem tuam; et rursus scriptum est: Si dicente me ad impium: Morte morieris, non annuntiaveris ei, et neque locutus fueris, ut avertatur a via sua impia, et vivat ipse impius in iniquitate sua, morietur; sanguinem autem ejus de manu tua requiram; si autem tu annuntiaveris impio, et ille non fuerit conversus ab iniquitate sua, morietur; tu autem animam tuam liberasti. Hinc etiam Ephesiis Paulus dicit: mundae sunt hodie manus meae a sanguine omnium vestrum; non enim subterfugi, quo minus annuntiarem omne consilium Dei vobis. Mundus ergo a sanguine eorum non esset, si eis consilium Dei annuntiare noluisset; quia cum increpare delinquentes noluerit, eos procul dubio tacendo pastor occidit. Ideoque etsi, quod absit! tuis commonitionibus converti noluerint, ipsi in impietate sua morientur, tu vero de morte ipsorum eripies. Verum si ad paganos, de quibus nobis te significasti transire, iisque verbum Dei et fidem christianam annuntiare discretioni tuae videtur utile, nobis placet, ita tamen ut ad commissum tibi populum quam citius redire non negligas. Datum Laterani Kal. Aprilis.
CDXCIV.  Clerum episcopatus Olomucensis contra prohibitionem episcopi sui divina celebrantem arguit, monetque ad obedientiam et reverentiam sui episcopi.   (Circa annum 1141, April. 1.) [BOCZEK,  Cod. diplom.,  t. I, p. 214.]
Author: Innocentius II

INNOCENTIUS episcopus, servus servorum Dei, abbatibus canonicis, et clericis per Olomucensem episcopatum constitutis.

Quod vos de beati Petri et nostra gratia minime salutamus, non nostrae severitati, sed vestrae potius inobedientiae et praesumptioni est ascribendum. Audimus enim, quod tamen valde dolemus, vos in tantam insaniam prorupisse, quod contra prohibitionem venerabilis fratris nostri Henrici, episcopi vestri, divina officia celebrare praesumitis et excommunicatos suos recipere et sacramenta ecclesiastica, quae Dei sunt, cum eis communicare nullatenus formidatis. Quod quam exsecrabile sit, quantum animarum vestrarum saluti contrarium, sanctorum Patrum decreta manifeste declarant. Ait namque Calixtus papa inter caetera: Excommunicatos a sacerdotibus nullus recipiat, nec cum eis in oratione, aut cibo aut potu, aut consilio communicet, nec ave eis dicat, quia quicunque in iis vel in aliis prohibitis scienter excommunicatis communicaverit, juxta apostolorum institutionem et ipse simili excommucationi subjaceat. Ab his ergo clerici et laici se abstineant, qui eadem pati noluerint. Item ex Carthaginensi concilio. Qui communicaverit vel oraverit cum excommunicato, si laicus est, excommunicetur; si clericus, deponatur. Quae cum ita sint, per apostolica scripta universitatem vestram monemus et monendo praecipimus, ut de tantis excessibus praefato fratri nostro, episcopo vestro, digne satisfaciatis, et ad ipsius obedientiam et reverentiam cum omni devotione humiliter redeatis; alioquin excommunicationis vel depositionis sententiam quam in vos canonica aequitate promulgaverit, beati Petri principis apostolorum, et nostra auctoritate firmabimus. Datum Laterani Kalendis Aprilis.
CDXCV.  Ad Raimundum, Rusticum et Baronem presbyteros.   (Anno 1138-1142, Mart. 14.) [BALUZ,  Miscell.,  IV, 591.]
Author: Innocentius II

INNOCENTIUS episcopus, servus servorum Dei, RAIMUNDO, RUSTICO atque BARONI presbyteris, salutem et apostolicam benedictionem.

Non dubium vobis quod ecclesiam Sancti P. ad reformandam in eodem loco religionem dilectis filiis nostris J. priori et fratribus ecclesiae S. Fridiani commisimus. Proinde apostolica vobis auctoritate mandando praecipimus ut quod a nobis exinde factum est irrefragabiliter observetis, et neque in eadem ecclesia, nec in aliquo loco ad eam pertinente absque eorumdem fratrum licentia maneatis. Quod si contradictores exstiteritis, nisi infra quindecim dies post susceptionem praesentium litterarum, ab hujusmodi pertinacia resipueritis, extunc divinum vobis officium interdicimus. Data Laterani II Idus Martii.
CDXCVI.  Robotonem comitem hortatur ut ecclesiae Baumburgensi praedium quoddam restituat.   (Anno 1138-1142, Nov. 24.) [Hujus epistolae mentio exstat apud. LANG,  Regesta,  I, 158.] CDXCVII  Ad milites et bonos homines Nogariae.   (Anno 1138-1142 Nov. 25.) [MURATORI,  Antiq. Ital.,  II, 179.]
Author: Innocentius II

INNOCENTIUS, servus servorum Dei, dilectis filiis militibus et bonis hominibus Nogariae, salutem et apostolicam benedictionem.

Perlatum est ad aures nostras quod Nogariensem Silvam, quam comitissa Mathildis a monasterio Nonantulano sub annuali pensione tenuit, et antequam moreretur, eidem monasterio reddidit, exstirpaveritis, eamque vestris usibus excolatis. Et quoniam valde periculosum est ecclesiarum justitiam minuere vel retinere, per praesentia vobis scripta mandamus atque praecipimus quatenus de laboribus, quos ibidem excolitis, praefati monasterii fratribus jus suum integre persolvatis. Datum Laterani VII Kalendas Decembris.
CDXCIX.  Monasterii Monasteriensis [Münchmünster] bona alienari vetat.   (Anno 1138-1142, Dec. 5.) [LANG,  Regesta,  I, 132.] D.  D. marchionem hortatur ut monasterio B. Petri [Münchmünster] ablata restituat.   (Anno 1138-1142, Dec. 8.) [LUDEWIG,  Script. rer.  Germ., t. I, p. 580.]
Author: Innocentius II
Date:  [DIETPOLDO]

INNOCENTIUS episcopus, servus servorum Dei, dilecto in Christo filio D. marchioni, salutem et apostolicam benedictionem.

Quisquis Deo placere desiderat, expedit ut religiosos viros, divino famulatui mancipatos, juxta facultatem sibi a Deo concessam juvet et manuteneat, et in suis opportunitatibus opem eis et consilium praebeat. Ideoque nobilitati tuae rogando mandamus, ut religiosos fratres, in ecclesia B. Petri Monasteriensis Domino servientes juves et manuteneas, et si quid de bonis eorum injuste detinere cognoscis, eis restituas. Valde namque periculosum est et animarum saluti contrarium, ea quae pro remissione peccatorum aut requie animarum venerabilibus ecclesiis concessa sunt alienis usibus applicare. Rogamus etiam et in peccatorum remissionem injungimus, ut occasione advocatiae vel injusta exactione eosdem fratres vel eorum familiam inquietari ab aliquo non permittas, sciens pro hujusmodi Dominum propitium tibi facies, et aeternae retributionis praemia acquires. Datum Laterani VI Idus Decembris.
DI.  Henricum Wintoniensem episcopum.--De facultate audiendi querimonias monachorum Westmonasterii.   (Anno 1138-1142, Dec. 9.) [WILKINS,  Concil. Magnae Britanniae,  I, p. 418 ex ms. Cotton.  Vitell.  A, XVII, f. 17  b.  ]
Author: Innocentius II

INNOCENTIUS episcopus, servus servorum Dei, venerabili fratri HENRICO Wintoniensi episcopo, apostolicae sedis legato, salutem et apostolicam benedictionem.

Ex parte filiorum nostrorum monachorum beati Petri Westmonasterii per dilectum filium nostrum Osbertum querelam accepimus, quod videlicet ecclesiae possessiones et bona ipsius monasterii a multis in partibus illis eis auferantur, et violenter detineantur. Et cum ad hoc vices nostras in terra illa obtines, ut injuriam patientibus, praecipue personis ecclesiasticis, justitiam facias; per apostolica tibi scripta mandamus, quatenus querimonias eorum audias, et debitam eis justitiam facias exhiberi, et nullam eis injuriam vel molestiam permittas irrogari. Data Laterani quinto Idus Decembris.
DII.  Ad conventum Westmonasteriensem.--De canonizatione regis Edwardi.   (Anno 1138-1142, Dec. 9.) [WILKINS,  ibid.  ]
Author: Innocentius II

INNOCENTIUS episcopus, servus servorum Dei, dilectis filiis G. abbati, et fratribus S. Petri Westmonasterii, salutem et apostolicam benedictionem.

Cum religiosum virum priorem Osbertum a vestra fraternitate cum litteris vestris directum gratanter accepimus, eum pro merito probitatis et conversationis egregiae, ut dilectum filium nostrum proprie et specialiter vobis commendamus, cujus honesta importunitas adeo nos coegit vestro satisfacere desiderio, ut, si sufficientia prae manibus habuissemus testimonia episcoporum et abbatum jam canonizatum in catalogo sanctorum a Romana secum curia reportasset regem vestrum. Ea de causa consulentibus fratribus nostris episcopis et cardinalibus, petitionem vestram perficere hac vice distulimus, quia, cum tanta festivitas debeat fieri ad honorem et profectum totius regni, ab omni regno pariter debet postulari. In vestro igitur pendet arbitrio, congrua, si vultis, testimonia quaerere, et eadem per instructas monasterii vestri personas nostro conspectui praesentare. In his vero et in caeteris secundum Deum preces vestras libenter volumus exaudire, et jura vestri monasterii vobis illibata servare. Inde est quod venerabili fratre nostro Henrico, Wintoniensi episcopo, apostolicae sedis legato, per apostolica scripta mandavimus ut de his qui ecclesias, possessiones et bona vestri monasterii injuste detinent, plenam vobis justitiam faciat. Vestra itaque interest, dilecti in Domino filii, ita juxta professionem vestram religiose vivere, et beati Benedicti Regulam observare, ut vestrae bonae conversationis exemplum alios ad bene vivendum edoceat, et mater vestra sancta Romana Ecclesia de vestris bonis actionibus valeat exsultare. Data Laterani quinto Idus Decembris.
DIII.  Ad archiepiscopos, episcopos, abbates et priores.   (Anno 1138-1142, Dec. 29.) [Le PAIGE,  Bibl. Praem.,  p. 421.]
Author: Innocentius II

INNOCENTIUS episcopus, servus servorum Dei, venerabilibus fratribus archiepiscopis, episcopis, et dilectis filiis abbatibus, praepositis et prioribus ad quos litterae istae pervenerint, salutem et apostolicam benedictionem.

Non videtur fraternae charitatis amore succensus, qui quod sibi non vult fieri, proximo suo ausu temerario inferre praesumit, sed et quanto aliquis majore dignitate atque officio decoratur, quove amplius religiosus dici et esse desiderat, eo magis debet attendere, ne quicquam extraordinarium vel minus canonicum in suis actionibus valeat inveniri, sed potius ejus opera coram hominibus luceant et per ipsius bona studia omnipotens Dominus collaudetur. Cujus rei gratia fraternitati vestrae mandamus et apostolica auctoritate praecipimus, ut nullum de conversis vel caeteris fratribus Praemonstratensis ordinis post factam in suo loco professionem et promissam obedientiam absque praelati sui licentia recipiatis. Et si quis eorum contra hanc nostram prohibitionem ad vos confugium fecerit, absque contradictione vel molestia eumdem transfugam proprio abbati vel praelato suo reddatis. Quod si contemptores exstiteritis, indignationem sedis apostolicae vos incursuros esse sciatis. Datum Laterani quarto Kalend. Januarii.